KIRJALLINEN KYSYMYS P-1197/01 esittäjä(t): José Ribeiro e Castro (UEN) komissiolle. EU:n ja Marokon välistä kalastussopimusta koskevien neuvottelujen epäonnistuminen ‐ laivaston uudelleenjärjestelyyn tarkoitettu erityistuki.



Virallinen lehti nro 261 E , 18/09/2001 s. 0230 - 0231



KIRJALLINEN KYSYMYS P-1197/01 esittäjä(t): José Ribeiro e Castro (UEN) komissiolle (4. huhtikuuta 2001) Aihe: EU:n ja Marokon välistä kalastussopimusta koskevien neuvottelujen epäonnistuminen laivaston uudelleenjärjestelyyn tarkoitettu erityistuki Koska Euroopan unioni ja Marokko eivät ole päässeet sopimukseen EU:n ja Marokon välisen kalastussopimuksen jatkamisesta, useat portugalilaiset ja espanjalaiset kalastajat eivät voi harjoittaa kalastusta Marokon vesillä. Perinteisesti näillä vesillä kalastusta harjoittaneen kalastuslaivaston toiminta on ollut kokonaan pysähdyksissä vuoden 1999 lopulta lähtien. Kalastustoiminnan lakkaamisesta on ollut pahoja taloudellisia ja sosiaalisia seurauksia, etenkin joillekin kalastuksesta riippuvaisille alueille Portugalissa erityisesti Sesimbran alueelle ja Algarven rannikkoalueille. Koska komission neuvottelut Marokon kanssa ovat epäonnistuneet, on ryhdyttävä pikaisesti asianomaista laivastoa koskeviin uudelleenjärjestelyihin, jotta se voi harjoittaa kalastusta kaukaisemmilla vesillä. Tätä varten tarvitaan kiireellisiä ja erityisiä rahoitustukitoimia. Mihin toimiin komissio on ryhtynyt tai aikoo ryhtyä, jotta voidaan vastata nopeasti niiden kalastajien ja varustajien tarpeisiin, joille on aiheutunut välitöntä ja huomattavaa haittaa siitä, että EU:n ja Marokon välisen kalastussopimuksen uusimista koskevat neuvottelut ovat epäonnistuneet? Franz Fischlerin komission puolesta antama vastaus (2. toukokuuta 2001) Marokon kanssa tehdyn kalastussopimuksen voimassaolon päättyessä 30. marraskuuta 1999 noin 400 espanjalaista ja portugalilaista alusta harjoitti kalastusta tämän sopimuksen mukaisesti. Toiminnan tilapäisestä keskeyttämisestä maksettavia korvauksia, jotka rahoitetaan osittain kalatalouden ohjauksen rahoitusvälineestä (KOR), on myönnetty syntyneestä tilanteesta kärsimään joutuneille kalastuslaivastoille ja kalastajille 1. joulukuuta 1999 30. kesäkuuta 2000 välisenä aikana neuvoston asetuksen (EY) N:o 2792/1999(1) mukaisesti. Koska sopimukseen ei päästy, tukea jatkettiin 31. joulukuuta 2000 asti sillä ehdolla, että Espanja ja Portugali toimittavat kalastuslaivastojen toiminnan uudelleensuuntaamissuunnitelmat. Komissio hyväksyi kyseiset suunnitelmat 30. marraskuuta 2000. Neuvoston ja parlamentin käsiteltävänä on parhaillaan komission ehdotus korvausajan pidentämisestä kesäkuun 2001 loppuun(2). Komissio tutkii myös mahdollisuutta varata ylimääräisiä luottoja tilanteesta kärsivien laivastojen uudelleensuuntaamisen edistämiseksi, kuten Nizzassa 7. joulukuuta 2000 kokoontunut Eurooppa-neuvosto on pyytänyt(3). On syytä muistuttaa, että asetuksen (EY) N:o 2792/1999 säännösten mukaisesti on jo mahdollista toteuttaa suuri määrä yhteiskunnallis-taloudellisia toimenpiteitä kuten i) kalastajien varhaiseläkejärjestelmät ja ii) kalastajille maksettavat kertaluonteiset henkilökohtaiset korvaukset, joiden tarkoituksena on helpottaa toiminnan suuntaamista tai monipuolistamista muuhun kuin merikalastukseen. Asetuksen (EY) N:o 2792/1999 aluksia koskeviin säännöksiin sisältyvät palkkiot toiminnan lopettamisesta pysyvästi (joko romuttamalla alus tai siirtämällä se pysyvästi kolmanteen maahan, mikä voi tapahtua myös yhteisyrityksen puitteissa, tai siirtämällä alus pysyvästi muuhun käyttöön kuin kalastukseen); tukia on myös saatavilla alusten nykyaikaistamiseen, jotta ne voisivat alkaa soveltaa vaihtoehtoisia kalastusperiaatteita ja -tekniikkoja, jos tällaiset vaihtoehtoiset toiminnot eivät vaaranna kalavaroja. Komissio auttaa asianomaisia jäsenvaltioita varmistamaan, että sekä kalastajien että alusten uudelleensuuntaaminen toteutetaan parhaalla mahdollisella tavalla. (1) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä (EYVL L 337, 30.12.1999). (2) KOM(2001) 62 lopullinen. (3) Asiakirja SN 400/00 (Puheenjohtajan päätelmät), kohta 59.